Beweerde motordiewe vasgetrek; polisie waarsku teen werkswyseFoto: Pixabay Die polisie het twee mans in Pretoria in Gauteng in hegtenis geneem wat na bewering voertuie steel deur hulle voor te hou as voornemende kopers waarna hulle valse bewyse van oorbetalings aan kopers voorhou en dan met die voertuie op die vlug slaan. Hoofsupt. Wilfred Kgasago, woordvoerder van die Ekurhuleni-metropolisie (EMPD), sê die polisie het die afgelope naweek gereageer op ŉ wenk van die twee mans wat hulle na bewering skuldig maak aan motordiefstal deur elke keer dieselfde werkswyse te volg. Kgasago sê die twee verdagtes is die afgelope naweek in Soshanguve in Pretoria in hegtenis geneem en het glo twee gesteelde voertuie, ŉ Volkswagen Golf V en ŉ Volkswagen Golf VI, in hul besit gehad. In ŉ voorlopige ondersoek is twee slagoffers, vermoedelik die eienaars van die Volkswagen-voertuie, reeds geïdentifiseer. Kgasago het gewaarsku dat lede van die publiek waaksaam moet wees vir dieselfde werkswyse waartydens motordiewe toeslaan. “Verkopers word deur die verdagtes genader om na die motor te kyk. Daarna vra hulle vir die verkoper al sy besonderhede waaronder die bankbesonderhede en ŉ selfoonnommer. Die verkoper kry sowat ŉ dag of twee later ŉ SMS-boodskap dat die geld in sy rekening inbetaal is waarna hy die voertuig aan die verdagtes gee. Die verkopers kom gewoonlik eers ŉ dag later agter dat die bedrag nie in hul rekeninge registreer nie, maar die verdagtes het teen dié tyd dan reeds gevlug.” Albei verdagtes is steeds in polisieaanhouding. Die voertuie wat in hul besit was, is na ŉ polisieskut geneem.